b'\n_START_ARTICLE_\nJens Bergenstr\xc3\xb6m\n_START_SECTION_\nUra\n_START_PARAGRAPH_\nBergenstr\xc3\xb6m on Borl\xc3\xa4nge HF:n kasvatti. H\xc3\xa4n pelasi joukkueessa ensimm\xc3\xa4iset miesten pelins\xc3\xa4 Ruotsin kolmanneksi korkeimmalla sarjatasolla I-divisioonassa kaudella 1998\xe2\x80\x931999. Kaudeksi 2000\xe2\x80\x932001 Bergenstr\xc3\xb6m siirtyi Allsvenskan-joukkue M\xc3\xb6rrums GoIS IK:hon. Kaudella 2001\xe2\x80\x932002 h\xc3\xa4nen teholukemansa 0 riitti runkosarjassa joukkueen runkopelaajista sis\xc3\xa4isen tehotilaston k\xc3\xa4rkisijaan. Bergenstr\xc3\xb6m jakoi Kvalserien AS:ss\xc3\xa4 M\xc3\xb6rrumin sis\xc3\xa4isen piste- ja maalip\xc3\xb6rssin voiton tehoilla 6+5=11. Kaudella 2003\xe2\x80\x932004 h\xc3\xa4n voitti tehoilla 31+21=52 koko Allsvenskanin maalip\xc3\xb6rssin ja jakoi pistep\xc3\xb6rssin kolmannen sijan Pite\xc3\xa5 HC:n Magnus Lovenlundin kanssa. Bergenstr\xc3\xb6m pelasi kauden aikana my\xc3\xb6s kolme ottelua Elitserien-joukkue Leksands IF:ss\xc3\xa4._NEWLINE_Kaudeksi 2004\xe2\x80\x932005 Bergenstr\xc3\xb6m siirtyi edelliskev\xc3\xa4\xc3\xa4n\xc3\xa4 Elitserienist\xc3\xa4 Allsvenskaniin pudonneeseen Leksandiin. H\xc3\xa4n oli kauden p\xc3\xa4\xc3\xa4tteeksi nostamassa joukkuetta takaisin Elitserieniin, jossa ensimm\xc3\xa4inen kokonainen kausi 2005\xe2\x80\x932006 toi Bergenstr\xc3\xb6mille 49 runkosarjaottelussa tehot 8+4=12. H\xc3\xa4n jakoi Leksandin sis\xc3\xa4isen maalip\xc3\xb6rssin kolmannen sijan Oscar Ste\xc3\xa9nin ja Patrik Wallenbergin kanssa. Bergenstr\xc3\xb6m oli kev\xc3\xa4\xc3\xa4n 2006 Kvalserieniss\xc3\xa4 joukkueen paras pistemies ja maalintekij\xc3\xa4 tehoilla 6+2=8 ja h\xc3\xa4nen edell\xc3\xa4\xc3\xa4n maalip\xc3\xb6rssiss\xc3\xa4 oli vain S\xc3\xb6dert\xc3\xa4lje SK:n An\xc5\xbee Kopitar. Leksandin kausi p\xc3\xa4\xc3\xa4ttyi kuitenkin putoamiseen takaisin Allsvenskaniin._NEWLINE_Bergenstr\xc3\xb6m siirtyi kaudeksi 2006\xe2\x80\x932007 vuoden mittaisella sopimuksella SM-liigajoukkue Saimaan Palloon. H\xc3\xa4net hankittiin joukkueeseen maalintekij\xc3\xa4ksi ja Bergenstr\xc3\xb6m pelasikin hienon harjoituskauden tehden viidess\xc3\xa4 ottelussa kymmenen tehopistett\xc3\xa4. Runkosarjassa h\xc3\xa4n osoittautui kuitenkin pettymykseksi ja teki 21 ottelussa vain tehot 2+3=5. Lopulta pieneen rooliin p\xc3\xa4\xc3\xa4tynyt Bergenstr\xc3\xb6m palasi marraskuussa 2006 takaisin Leksandiin, jossa h\xc3\xa4n teki loppukaudella 25 runkosarjaottelussa 29 tehopistett\xc3\xa4. Bergenstr\xc3\xb6m jakoi kev\xc3\xa4\xc3\xa4n 2007 Kvalserieniss\xc3\xa4 nelj\xc3\xa4ll\xc3\xa4 osumallaan joukkueen sis\xc3\xa4isen maalip\xc3\xb6rssin voiton Martin Bartekin kanssa._NEWLINE_Kaudella 2007\xe2\x80\x932008 Bergenstr\xc3\xb6m teki Allsvenskanin yhden kauden piste-enn\xc3\xa4tyksens\xc3\xa4 tehoilla 29+29=58, joilla h\xc3\xa4n voitti koko sarjan pistep\xc3\xb6rssin. Maalip\xc3\xb6rssiss\xc3\xa4 Bergenstr\xc3\xb6min edell\xc3\xa4 oli vain Malm\xc3\xb6 Redhawksin Marcus Paulsson. Kaudella 2010\xe2\x80\x932011 Bergenstr\xc3\xb6m voitti tehoilla 26+23=49 Allsvenskanin maalip\xc3\xb6rssin ja jakoi pistep\xc3\xb6rssin nelj\xc3\xa4nnen sijan \xc3\x96rebro HK:n Johan Wiklanderin ja Bor\xc3\xa5s HC:n Alexander Bergstr\xc3\xb6min kanssa. Kaudella 2011\xe2\x80\x932012 h\xc3\xa4n jakoi 19 osumallaan Leksandin sis\xc3\xa4isen maalip\xc3\xb6rssin voiton Johan Rynon kanssa. Bergenstr\xc3\xb6m oli kev\xc3\xa4\xc3\xa4n 2012 Kvalserieniss\xc3\xa4 joukkueen paras pistemies ja maalintekij\xc3\xa4 tehoilla 6+1=7. Kev\xc3\xa4\xc3\xa4n 2013 Kvalserieniss\xc3\xa4 h\xc3\xa4n jakoi Leksandin sis\xc3\xa4isen piste- ja maalip\xc3\xb6rssin voiton Jacob Blomqvistin kanssa tehoilla 6+5=11. Leksand nousi kauden p\xc3\xa4\xc3\xa4tteeksi seitsem\xc3\xa4n vuoden j\xc3\xa4lkeen takaisin Ruotsin p\xc3\xa4\xc3\xa4sarjatasolla, jonka nimeksi vaihtui SHL kaudelle 2013\xe2\x80\x932014. Bergenstr\xc3\xb6m teki huhtikuussa 2013 kaksivuotisen jatkosopimuksen joukkueen kanssa.\n_START_SECTION_\nMuuta\n_START_PARAGRAPH_\nBergenstr\xc3\xb6min pikkuveli Henrik on pelannut my\xc3\xb6s j\xc3\xa4\xc3\xa4kiekkoa. Veljesten eno Ola Sundberg edusti 1980-luvulla Elitserien-tasolla Leksandia.'